Mudre izreke (Šarić)/Glava 27.
1 Ne hvali se sutrašnjim danom; jer ne znaš, što može dan donijeti. 

2 Neka te hvali drugi, a ne tvoja vlastita usta; stranac, a ne tvoje vlastite usne! 

3 Težak je kamen, teret je pijesak; ali je gnjev na luđaka teži od obojega. 

4 Jarost je divlja, i gnjev je bijesan; ali tko bi mogao odoljeti ljubomoru? 

5 Bolji je javni ukor nego tajna ljubav. 

6 Udarci iz ruke prijatelja dobro su mišljeni; ali su lažni cjelovi mrziteljevi. 

7 Tko je sit, gazi nogama i med samotok; a gladnu je čovjeku sve gorko slatko. 

8 Kakva je ptica, koja odleti iz svojega gnijezda, takav je čovjek, koji bježi iz svojega zavičaja. 

9 Ulje i kad razveseli srce; isto tako slatka utjeha prijatelja iz srca, što svjetuje vjerno. 

10 Ne ostavljaj prijatelja svojega i prijatelja oca svojega i ne idi u kuću brata svojega u dan nesreće tvoje; jer bolji je susjed u blizini nego brat u daljini. 

11 Budi mudar, sine moj, i obraduj srce moje, da mogu odgovoriti onomu, koji me ruži. 

12 Pametan čovjek vidi pogibao i skrije se; a ludi idu dalje i imaju štetu. 

13 Uzmi mu haljinu njegovu, jer je jamčio za drugoga; plijeni njega mjesto tuđinca! 

14 Tko pozdravlja prijatelja svojega naglas rano u jutro, prima mu se to za kletvu. 

15 Neprestano kapanje u vrijeme dažda, i žena svadljiva jedno su isto. 

16 Tko je ustavlja, ustavlja vjetar i hvata ulje svojom desnicom. 

17 Gvožđe se oštri gvožđem; tako se oštri čovjek na drugome. 

18 Tko goji smokvu, uživat će plodove njezine; tko čuva gospodara svojega, visoko se poštuje. 

19 Kako se u vodi kreće lice prema licu, tako stoj srce jednoga čovjeka prema drugome srcu. 

20 Carstvo mrtvih i propast ne mogu se zasititi; isto se tako oči čovjeka ne mogu zasititi. 

21 Srebro se kuša u topionici i zlato u peći; a čovjek se poznaje po glasu, što ga ima. 

22 Kad bi luđaka i tučkom tucao u stupi s zrnjem, ne bi ipak otišla od njega ludost njegova. 

23 Pazi na ovce svoje i staraj se za stada svoja! 

24 Jer bogatstvo ne traje dovijeka; i baštini li se kruna kroz sve naraštaje? 

25 Kada je trava iščeznula, zelen se svježa pokazala, bilje se po planinama skupilo, 

26 Tada ti janjci daju odjeću i jarci kupovnu cijenu za njivu. 

27 I puno ima mlijeka kozjega tebi i kući tvojoj za hranu i za prehranu tvojim sluškinjama. 

Mudre izreke (Šarić)